Ritratt: Steward Healthcare Steward Health Care Malta (SHCM) introduċiet sistema diġitali ġdida li tiffoka fuq l-esperjenza tal-pazjent. Din is-sistema se titħaddem fit-Taqsima tal-Orthotics and Prosthetics Unit (OPU) fl-Isptar San Luqa. Kull sena, aktar minn 15,000 pazjent f'Malta u f'Għawdex jibbenefikaw mis-servizzi offruti mill-OPU. Fost is-servizzi offruti mill-OPU, hemm dawk tal-prostetika. Fi stqarrija, Steward qalet li riedet tkompli ttejjeb l-esperjenza ta' dawn il-pazjenti, kif ukoll tal-istaff, minħabba li l-pazjenti dejjem qegħdin jiżdiedu. Il-President ta' Steward Healthcare, Nadine Delicata, qalet li "peress li l-OPU huwa servizz offrut lill-provdituri tal-kura tas-saħħa f'Malta, aħna nemmnu li din is-soluzzjoni diġitali se tgħin lill-istaff kliniku u amministrattiv ikun aktar effiċjenti fl-immaniġjar tal-pazjenti, filwaqt li noffru sistema moderna lill-istaff mediku". Fl-istqarrija tagħha, Steward Malta qalet li l-għan tagħha waqt l-ewwel fażi ta' dan il-proġett kien li jkun hemm struttura aħjar tal-informazzjoni, li toffri informazzjoni retta fuq il-pazjenti kollha tal-OPU. Intqal ukoll li permezz tas-sistema l-ġdida, professjonist mediku jista' jifhem aħjar il-pazjenti li se jkun qiegħed jinvista, l-istorja medika tiegħu, min irrefera l-pazjent, u l-iskop tal-appuntament tal-pazjent. Is-sistema diġitali tiggarantixxi s-sigurtà tal-pazjent, minħabba li l-informazzjoni li tidentifika lill-pazjent hija salvagwardjata, b'sistema ta' 'single sign-in', u mekkaniżmu ta' awtentikazzjoni speċjalizzat. KUN MINN TAL-EWWEL LI TIRĊIEVI L-AĦĦAR AĦBARIJIET Niżżel l-App ta' Newsbook